Slagoffers van vermeende reeksmoordenaar met DNS uitgekenThemba Prince Willards Dube tydens ‘n vorige hofverskyning. Hy staan tereg op agt aanklagte van moord. (Foto: NVG) Die identiteite van vyf slagoffers van ŉ vermeende reeksmoordenaar wat op vroue in die Limpopo-omgewing geteer het, is met die hulp van DNS-toetse uitgeken. Die 34-jarige Prince Dube word verbind met die moord op sewe vroue wat sedert Augustus verlede jaar in Seshego, Mankweng en Polokwane as vermis aangemeld is. Hy staan tereg op aanklagte van moord, verkragting, ontvoering, roof en regsverydeling. Dube, ŉ Zimbabwiër, bly in aanhouding tot hy weer volgende maand in die Seshego-landdroshof verskyn, sê brig. Motlafela Mojapelo, polisiewoordvoerder in Limpopo. Vyf van die sewe vroue se oorskot kon weens uitstaande DNS-uitslae nie begrawe word nie. Slegs twee liggame is positief geïdentifiseer en is aan die slagoffers se families oorhandig. Maroela Media het vroeër berig Dube is aanvanklik op 3 November verlede jaar in hegtenis geneem vir die besit van ŉ vermoedelik gesteelde selfoon wat aan ŉ vrou behoort het wat glo kort tevore in Lebowakgomo ontvoer is. Nadat die aanvanklike polisieondersoek gedui het op die moontlike betrokkenheid van ŉ reeksmoordenaar wie se werkswyse was om vroue te lok deur vir hulle werk te beloof, het die provinsiale polisiehoof opdrag gegee dat ŉ span ondersoekers die verdwyning van vroue in die Capricorn-distrik ondersoek. Die ondersoek het gelei tot die ontdekking van sewe vroue se liggame op verskillende plekke in Seshego, Polokwane, Mankweng en Westenburg. Nadat die DNS-toetse die identiteit van die vyf slagoffers bevestig is, is die vroue se oorskot ook aan hul families oorhandig. “Die geraakte families kan nou vertroosting vind in nie net die feit dat ŉ verdagte aangekeer is nie, maar hulle sal ook ŉ mate van afsluiting vind noudat hulle hul geliefdes kan begrawe,” sê lt.genl. Thembi Hadebe, polisiehoof in Limpopo. Die vyf slagoffers, wat deur middel van DNS uitgeken is, is: